## Pravilnik o javnoj nabavi za potrebe diplomatskih misija i konzularnih ureda Republike Hrvatske u inozemstvu

### NN 52/2010 (28.4.2010.), Pravilnik o javnoj nabavi za potrebe diplomatskih misija i konzularnih ureda Republike Hrvatske u inozemstvu

MINISTARSTVA VANJSKIH POSLOVA I EUROPSKIH INTEGRACIJA

1272

Na temelju članka 5.b Zakona o javnoj nabavi (»Narodne novine« broj 110/07, 125/08), članka 17. i članka 18. Zakona o sustavu državne uprave (»Narodne novine« broj 190/03, 199/03 i 79/07) a u svezi s člankom 73. Uredbe o unutarnjem ustrojstvu Ministarstva vanjskih poslova i europskih integracija te diplomatskih misija i konzularnih ureda Republike Hrvatske u inozemstvu (»Narodne novine« broj 64/08 i 18/09) donosim

PRAVILNIK

O JAVNOJ NABAVI ZA POTREBE DIPLOMATSKIH MISIJA I KONZULARNIH UREDA REPUBLIKE HRVATSKE U INOZEMSTVU

Članak 1.

(1) Ovim Pravilnikom uređuju se uvjeti sklapanja ugovora i postupci javne nabave usluga, robe i radova (u daljnjem tekstu: predmet nabave) koji se provode u diplomatskim misijama i konzularnim uredima Republike Hrvatske u inozemstvu (u daljnjem tekstu: DMKU).

(2) Sastavni dio ovoga Pravilnika jesu:

– Prilog I – Interna odluka o početku postupka javne nabave;

– Prilog II – Poziv na dostavu ponude;

– Prilog III – Poziv na nadmetanje;

– Prilog IV – Zapisnik o otvaranju, pregledu i ocjeni ponuda;

– Prilog V – Odluka o odabiru;

– Prilog Va – Odluka o poništenju;

– Prilog VI – Narudžbenica.

OSNOVNA NAČELA JAVNE NABAVE U DMKU

Članak 2.

Uvažavajući specifičnosti pojedinih zemalja primateljica, različite poslovne običaje i zakonsku regulativu, uvjeti i postupci javne nabave uređeni ovim Pravilnikom temelje se na sljedećim osnovnim načelima:

– racionalno i efikasno trošenje proračunskih sredstava;

– načelo učinkovitosti

– sloboda kretanja roba i usluga;

– sloboda poslovnog nastana;

– načelo jednakog tretmana;

– načelo transparentnosti;

– načelo zabrane diskriminacije;

– načelo tržišnog natjecanja i

– načelo uzajamnog priznavanja.

Članak 3.

Ovaj Pravilnik ne primjenjuje se za sklapanje:

– ugovora o radu;

– ugovora o stjecanju, zakupu ili najmu postojećih zgrada, druge nepokretne imovine, zemljišta ili prava koja se njih tiču, bez obzira na način financiranja;

– ugovora o stjecanju, razvoju, produkciji i koprodukciji programskog materijala namijenjenog radiotelevizijskom emitiranju i za termine radiotelevizijskog emitiranja;

– ugovora o školarinama;

– ugovora o zdravstvenim uslugama do iznosa propisanog člankom 6. stavak 4. ovoga Pravilnika

– ugovora koji su na osnovi propisa Republike Hrvatske određeni kao klasificirani i čije izvršenje na osnovi zakona ili drugih propisa Republike Hrvatske zahtjeva primjenu mjera informacijske sigurnosti.

Članak 4.

U slučajevima iznimne žurnosti, izazvane događajima koje DMKU nije mogao predvidjeti i kada se rokovi za provedbu postupaka iz ovoga Pravilnika ne mogu primijeniti, DMKU provodi pregovarački postupak bez objave poziva za dostavu ponuda i/ili poziva na nadmetanje.

UVJETI PROVOĐENJA POSTUPAKA JAVNE NABAVE U DMKU

Članak 5.

(1) DMKU je dužan dostaviti prijedlog plana nabave nadležnoj upravi Ministarstva vanjskih poslova i europskih integracija (u daljnjem tekstu: MVPEI), koji će sukladno osiguranim proračunskim sredstvima i ocjeni stvarnih potreba biti uvršten u Plan nabave MVPEI, a koji donosi čelnik MVPEI.

(2) Postupak javne nabave u DMKU može se pokrenuti samo u slučaju da su osigurana financijska sredstva i da je predmet nabave uvršten u Plan nabave za proračunsku godinu.

(3) Predmet nabave su istovrsne robe, usluge ili radovi u količini koja se planira nabavljati u tijeku jedne proračunske godine.

(4) Planirana vrijednost nabave je vrijednost predmeta nabave u kojoj moraju biti obuhvaćeni i svi ostali troškovi (isporuka, montaža, porezi i sl.).

Članak 6.

(1) DMKU nije obvezan primjenjivati ovaj Pravilnik ako je procijenjena vrijednost nabave manja od 70.000,00 kn.

(2) Za procijenjenu vrijednost nabave od 70.000,00 kn do 300.000,00 kn, DMKU je obvezan zatražiti najmanje tri pisane ponude uz istovremeno objavljivanje poziva na dostavu ponuda na Web-stranicama DMKU.

(3) Za procijenjenu vrijednost nabave veću od 300.000,00 kn a manju od 900.000,00 kn, DMKU je obvezan objaviti poziv na nadmetanje.

(4) Za procijenjenu vrijednost nabave koja je jednaka ili veća od 900.000,00 kn, ne primjenjuje se ovaj Pravilnik već je provođenje postupaka u nadležnosti stručnih službi MVPEI.

Članak 7.

(1) Vrijednosni pragovi iz članka 6. ovoga Pravilnika preračunavaju se u valutu zemlje primateljice prema srednjem tečaju HNB-a na dan preračunavanja, a izraženi su bez PDV-a (odnosno adekvatnog poreza zemlje primateljice).

(2) Procijenjena vrijednost nabave je vrijednost predmeta nabave umanjena za iznos poreza i drugih davanja kojih je DMKU oslobođen ili mu se naknadno vraćaju, ovisno o specifičnostima zemlje primateljice.

Članak 8.

(1) Za potrebe provođenja postupka javne nabave u DMKU iz članka 6. stavaka 2. i 3. ovoga Pravilnika, obvezno je imenovanje povjerenstva od tri člana koji su zaposlenici MVPEI-a raspoređeni na mandat u DMKU, od koji jedan može biti državljanin zemlje primateljice.

(2) Izuzetno, povjerenstvo može imati manje od tri člana i to u slučajevima kada je iz objektivnih okolnosti ukupan broj prisutnih zaposlenika manji od tri.

(3) Radom povjerenstva rukovodi predsjednik povjerenstva.

Članak 9.

Osoba odgovorna za provođenje postupaka javne nabave u DMKU je šef DMKU odnosno osoba koja ga po pisanom ovlaštenju mijenja (u daljnjem tekstu: Odgovorna osoba).

POSTUPCI PROVOĐENJA JAVNE NABAVE U DMKU

Članak 10.

(1) Postupak javne nabave u DMKU počinje donošenjem Interne odluke o početku postupka javne nabave (u daljnjem tekstu: IOP, Prilog I ovoga Pravilnika), a koju donosi Odgovorna osoba.

(2) IOP obavezno sadrži minimalno slijedeće podatke: Naziv i adresu DMKU, Opis predmeta

nabave, Procijenjenu vrijednost predmeta nabave (bez pripadajućih poreza), Osnovu za provođenje postupka (članak ovoga Pravilnika), Aktivnost i poziciju iz proračuna na kojoj je nabava planirana, Popis predsjednika i članova povjerenstva, Ime i prezime te potpis Odgovorne osobe.

(3) IOP se uručuje svim imenovanim članovima Povjerenstva, jedan primjerak se odlaže u spis, a jedna kopija se elektroničkom poštom dostavlja u MVPEI, nadležnoj upravi.

Članak 11.

(1) Povjerenstvo je obavezno pisanim putem zatražiti mišljenje stručnih službi, a u svrhu poštivanja internih standarda MVPEI za sljedeće predmete nabave:

– opremu za zaštitu i sigurnost;

– komunikacijsku opremu;

– računalnu opremu;

– prijevozna sredstva;

– namještaj i opremu za opremanje DMKU i rezidencija.

(2) Postupak javne nabave može se nastaviti tek po dobivanju pozitivnog pisanog mišljenja stručnih službi.

Članak 12.

(1) Povjerenstvo priprema i izrađuje detaljan opis predmeta nabave, koji sadrži sve nužne specifikacije predmeta nabave, prikladan za slanje poziva na dostavu ponuda ili za objavljivanje poziva na nadmetanje.

(2) Predmet nabave mora biti opisan na jasan, potpun i nediskriminirajući način koji osigurava mogućnost nadmetanja među potencijalnim ponuditeljima i usporedivost ponuda u pogledu zahtjeva koje je DMKU postavio.

(3) Upotreba zaštićenog imena (trgovačke marke) u pravilu nije dozvoljena u opisu predmeta nabave osim u slučaju kada ni na koji drugi način predmet nabave nije moguće precizno opisati. Tada se uz navođenje zaštićenog imena, u opisu predmeta nabave, obvezno dodaju riječi »ili jednakovrijedan«.

Članak 13.

(1) Za vrijednosti nabave navedene u članku 6. stavku 2. ovoga Pravilnika, povjerenstvo priprema tekst poziva na dostavu ponuda (u daljnjem tekstu: PDP, Prilog II ovoga Pravilnika) koji će biti upućen potencijalnim ponuditeljima uz istovremeno objavljivanje PDP na web-stranicama DMKU.

(2) PDP minimalno sadrži: Naziv DMKU, naziv i adresu potencijalnog ponuditelja, kratak opis predmeta nabave, rok za dostavu ponude (datum i vrijeme), uvjete i zahtjeve koje ponuditelji trebaju ispuniti, način dostavljanja ponuda, adresu na kojoj se može preuzeti dodatna dokumentacija ako je potrebno, adresu na koju se ponude dostavljaju, ime i prezime kontakt osobe, broj telefona i elektroničku adresu.

(3) Povjerenstvo upućuje PDP u pisanom obliku istovremeno na najmanje tri dobavljača sa sjedištem u zemlji primateljici. PDP se upućuje na način koji omogućuje dokazivanje da je isti zaprimljen od strane potencijalnog ponuditelja (dostavnica, povratnica, kopija izvješća o uspješnom slanju telefaksom, tiskano izvješće o pročitanoj elektroničkoj pošti i sl.).

(4) Ostale ponude, zaprimljene na osnovi objavljenog PDP na web-stranicama DMKU, uzimaju se u razmatranje pod istim uvjetima kao i ponude zaprimljene na osnovi PDP upućenog potencijalnim ponuditeljima.

(5) U slučaju da ovim načinom prikupljanja ponuda ne pristigne niti jedna ponuda, odnosno niti jedna prihvatljiva ponuda, Povjerenstvo je dužno objaviti poziv na nadmetanje u dnevnom tisku kao što je opisano za predmete nabave iz članka 6. stavka 3. ovoga Pravilnika.

(6) Ako nakon objave PNN ne pristigne niti jedna ponuda, odnosno niti jedna prihvatljiva ponuda, DMKU će potreban predmet nabave osigurati slanjem PDP ponuditelju koji je u mogućnosti isporučiti traženi predmet nabave.

Članak 14.

(1) Za vrijednosti nabave navedene u članku 6. stavku 3. ovoga Pravilnika, Povjerenstvo priprema tekst poziva na nadmetanje (u daljnjem tekstu: PNN, Prilog III ovoga Pravilnika) koji će biti objavljen.

(2) PNN minimalno sadrži: Naziv DMKU, kratak opis predmeta nabave, rok za dostavu ponude (datum i vrijeme), uvjete i zahtjeve koje ponuditelji trebaju ispuniti, način dostavljanja ponuda, adresu na kojoj se može preuzeti dodatna dokumentacija ako je potrebno, adresu na koju se ponude dostavljaju, ime i prezime kontakt osobe, broj telefona i elektroničku adresu.

(3) Povjerenstvo je dužno objaviti PNN u dnevnom ili specijaliziranom tisku ili nacionalnom oglasniku zemlje primateljice, odnosno na drugi odgovarajući način, a objavljeni oglas u originalu ili preslici sačuvati u spisu kao dokaz objave. Dodatno, preporuča se objaviti oglas na web-stranicama DMKU.

(4) Ako nakon proteka roka za dostavu ponuda ne pristigne niti jedna ponuda, odnosno niti jedna prihvatljiva ponuda, Povjerenstvo je dužno ponoviti objavu PNN iz stavka 3. ovoga članka.

(5) Ako nakon ponovljene objave PNN iz stavka 4. ovoga članka ne pristigne niti jedna ponuda, odnosno niti jedna prihvatljiva ponuda, DMKU će potreban predmet nabave osigurati slanjem PDP ponuditelju koji je u mogućnosti isporučiti traženi predmet nabave.

Članak 15.

(1) Prilikom određivanja rokova za dostavu ponuda, DMKU će posebice uzeti u obzir složenost predmeta nabave i vrijeme potrebno za izradu ponuda.

(2) Rok za dostavu ponuda u slučajevima iz članka 6. stavka 2. ovoga Pravilnika ne smije biti kraći od pet dana od dana potvrđenog primitka PDP od strane potencijalnog ponuditelja.

(3) Rok za dostavu ponuda u slučajevima iz članka 6. stavka 3. ovoga Pravilnika ne smije biti kraći od deset dana od dana objave PNN-a.

Članak 16.

(1) Po isteku roka određenog za dostavu ponuda, Povjerenstvo otvara pristigle ponude, provjerava njihov sadržaj, uspoređuje specifikacije ponuđenog predmeta nabave, utvrđuje sve bitne uvjete ponude (rokove, cijene i sl.).

(2) O postupku otvaranja i procjene ponuda sastavlja se Zapisnik o otvaranju i ocjeni ponuda (u daljnjem tekstu: Zapisnik, Prilog IV ovoga Pravilnika).

(3) Zapisnik minimalno mora sadržavati: Podatke o ponuditeljima (naziv, adresa, kontakt), konstataciju da ponuda odgovara opisu predmeta nabave ili navode svih elemenata u kojima ponuda odstupa od traženog, cijenu svake ponude, rokove i ostale bitne uvjete navedene u ponudi te odabranog ponuditelja kao i razloge odabira odnosno poništenja.

(4) Kao najpovoljnija ponuda može se izabrati samo ponuda ponuditelja koji je ispunio sve uvjete iz PDP-a odnosno PNN-a i dodatne dokumentacije ako je bila potrebna, čija je cijena najniža ali u granicama planirane vrijednosti nabave određene u IOP-u.

(5) U slučaju da je najpovoljnija ponuda cijenom viša od osiguranih proračunskih sredstava za konkretan predmet nabave, Povjerenstvo je dužno poništiti postupak.

(6) U slučaju da otvaranju i ocjeni ponude ne nazoče svi članovi Povjerenstva odnosno u slučaju da svi članovi Povjerenstva nemaju isto mišljenje, isto se obvezno unosi u Zapisnik, a odabranom se smatra ponuda koju podržava natpolovična većina ukupnog broja članova povjerenstva.

(7) Zapisnik potpisuju svi članovi Povjerenstva, a ovjerava ga svojim potpisom Odgovorna osoba. Zapisnik se sastavlja u dva primjerka, oba se čuvaju u spisu, a kopija se šalje u nadležnu upravu MVPEI-a.

Članak 17.

(1) DMKU je obvezan istovremeno izvijestiti sve ponuditelje koji su dostavili ponudu o rezultatima ocjene ponuda, dostavom Odluke o odabiru ili poništenju (u daljnjem tekstu: Odluka, Prilog V i Prilog Va ovoga Pravilnika).

(2) Odluka minimalno mora sadržavati: Naziv i adresu odabranog ponuditelja i ukupnu vrijednost odabrane ponude odnosno razloge poništenja i uputu o pravnom lijeku.

(3) Odluka se šalje ponuditeljima najkasnije u roku pet od dana otvaranja ponuda u slučajevima iz članka 6. stavka 2. ovoga Pravilnika, odnosno najkasnije u roku deset dana u slučajevima iz članka 6. stavak 3. ovoga Pravilnika.

(4) Odluka se upućuje na način koji omogućuje dokazivanje da je ista zaprimljena od strane ponuditelja (dostavnica, povratnica, kopija izvješća o uspješnom slanju telefaksom, tiskano izvješće o pročitanoj elektroničkoj pošti i sl.).

Članak 18.

(1) Svakom ponuditelju, u postupku nabave iz članka 6. stavak 2. ovoga Pravilnika mora se osigurati pravo da u roku od pet dana od dana prijema Odluke, dostavi prigovor DMKU, pisanim putem na istu adresu kao i za dostavu ponude.

(2) Svakom ponuditelju, u postupku nabave iz članka 6. stavak 3. ovoga Pravilnika mora se osigurati pravo da u roku od osam dana od dana prijema Odluke, dostavi prigovor DMKU, pisanim putem na istu adresu kao i za dostavu ponude.

(3) Ponuditelj koji je u roku iz stavka 1. ovoga članka propustio uložiti prigovor, gubi pravo izjavljivanja žalbe u daljnjem postupku.

(4) DMKU je dužan razmotriti svaki pisani prigovor i u najkraćem roku, ne duljem od pet dana od dana primitka prigovora te pisanim putem dostaviti odgovor na prigovor Ponuditelju koji je prigovor dostavio u propisanom roku. Odgovor se dostavlja na način opisan u članku 17. stavku 3. ovoga Pravilnika.

(5) Ponuditelj koji nije zadovoljan odgovorom DMKU na prigovor, ima mogućnost pravne zaštite izjavljivanjem žalbe MVPEI.

(6) Žalba se MVPEI izjavljuje pisanim putem, najkasnije u roku osam dana od dana primitka odgovora na prigovor, na dokaziv način (potvrda pošte ili kurirske službe).

(7) Kopija žalbe MVPEI istovremeno se mora dostaviti i DMKU.

(8) O žalbi ponuditelja odlučivat će Povjerenstvo MPVEI imenovano od strane ministra.

(9) MVPEI je dužan dostaviti pisani zaključak ili rješenje o žalbi u roku 15 dana od dana zaprimanja iste u pisarnici MVPEI. Zaključak odnosno rješenje o žalbi sastavlja se isključivo na hrvatskom jeziku.

(10) Ponuditelj koji nije zadovoljan rješenjem MVPEI, može pokrenuti upravni spor pred Upravnim sudom Republike Hrvatske.

Članak 19.

(1) U slučaju iz članka 6. stavka 1. ovoga Pravilnika, DMKU izdaje pisanu narudžbenicu za nabavu usluga ili robe ili radova (Prilog VI ovoga Pravilnika).

(2) U slučaju iz članka 6. stavka 2. ovoga Pravilnika, DMKU izdaje pisanu narudžbenicu za nabavu usluga ili robe ili radova (Prilog VI ovoga Pravilnika), protekom roka od sedam dana od dana dostave Odluke.

(3) U slučaju iz članka 6. stavka 3. ovoga Pravilnika, DMKU potpisuje ugovor o nabavi usluga ili robe ili radova, protekom roka od deset dana od dana dostave Odluke.

(4) U slučaju zaprimanja prigovora ponuditelja, rokovi iz stavaka 2. i 3. ovoga članka, teku od dana dostave odgovora na prigovor.

(5) U slučaju da jedan ili više Ponuditelja podnesu žalbu MVPEI, postupak se stavlja u stanje mirovanja do donošenja rješenja MVPEI.

(6) Pokretanje upravnog spora ne odlaže sklapanje ugovora ili izdavanje narudžbenice odabranom ponuditelju.

Članak 20.

(1) Spis koji čine svi dokumenti nastali u postupku javne nabave do vrijednosti iz članka 6. stavak 2. ovoga Pravilnika, DMKU je dužan čuvati dvije godine u svom arhivu, a po zahtjevu nadležnih službi dostaviti u MVPEI.

(2) Spis koji čine svi dokumenti nastali u postupku javne nabave do vrijednosti iz članka 6. stavak 3. ovoga Pravilnika, DMKU je dužan čuvati pet godina u svom arhivu, a po zahtjevu nadležnih službi dostaviti u MVPEI.

(3) Za odlaganje i čuvanje spisa u propisanom roku, zadužen je djelatnik DMKU u stalnom radnom odnosu, a koji radi na poslovima arhiviranja, financijskog poslovanja ili sličnim administrativno-tehničkim poslovima.

(4) Za potpunost spisa u trenutku arhiviranja, odgovoran je predsjednik Povjerenstva. Predajom spisa na arhiviranje rad Povjerenstva završava.

Članak 21.

(1) Svi dokumenti namijenjeni objavi odnosno dostavi potencijalnim ili odabranim ponuditeljima, narudžbenice i ugovori pišu se u pravilu na službenom jeziku zemlje primateljice ili jednom od svjetskih jezika koji su prevladavajući u zemlji primateljici.

(2) Svi dokumenti na stranom jeziku obvezno se prevode na hrvatski jezik (dozvoljen je i neslužbeni prijevod) te se zajedno s originalnim pismenom dostavljaju u MVPEI odnosno odlažu u spis.

PRIJELAZNE I ZAVRŠNE ODREDBE

Članak 22.

(1) Nadzor nad provedbom ovoga Pravilnika provodit će nadležna ustrojstvena jedinica unutarnjeg nadzora i unutarnje revizije MVPEI te ovlašteni predstavnici ustrojstvene jedinice nadležne za poslove podrške službi vanjskih poslova i poslove nabave.

(2) Nadzor iz stavka 1. ovoga članka obvezno se provodi u DMKU najmanje jednom u četiri godine.

Članak 23.

Ovaj Pravilnik objavljuje se u »Narodnim novinama«, a stupa na snagu 1. siječnja 2011. godine.

Klasa: 011-02/09-03/78

Urbroj: 521-X-10-01

Zagreb, 26. veljače 2010.

Ministar
Gordan Jandroković, v. r.

[**PRILOZI**](dodatni/408620.pdf)

Pravilnik, NN 52/2010-1272